EUROOPA KOMISJON Brüssel,16.11.2022 COM(2022) 645 final 2022/0381(NLE) Ettepanek: NÕUKOGU MÄÄRUS, millega muudetakse määrust (EL) 2021/2283, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine



SELETUSKIRI 1.ETTEPANEKU TAUST •Ettepaneku põhjused ja eesmärgid Ühepoolseid liidu tariifikvoote on vaja selliste toodete puhul, mida ei toodeta liidus piisavalt, et rahuldada liidu töötleva tööstuse vajadusi konkreetsel kvoodi kehtivusajal. Seetõttu tuleks asjaomaste mahtude puhul avada liidu tariifikvoodid tollimaksu nullmääraga või vähendatud tollimaksumääraga, häirimata seejuures kõnealuste toodete turgusid. Nõukogu võttis 20. detsembril 2021 vastu määruse (EL) 2021/2283, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine, et liidu nõudlust kõnealuste toodete järele saaks täita kõige soodsamatel tingimustel. Liidu tööstuse vajaduste rahuldamiseks ajakohastatakse määrust iga kuue kuu tagant. Komisjon on koostöös tollitariifistiku majandusküsimuste töörühmaga läbi vaadanud kõik liikmesriikide esitatud ühepoolsete tariifikvootide taotlused. Läbivaatamise tulemusel leiab komisjon, et teatavate uute, nõukogu määruse (EL) 2021/2283 lisas praegu loetlemata toodete puhul on ühepoolsete tariifikvootide avamine põhjendatud. Mõne teise toote puhul on vaja muuta toote kirjelduse sõnastust, määrata uus TARICi kood või suurendada algset kvoodimahtu. Tooted, mille suhtes tariifikvootide kohaldamine ei ole enam liidu majandushuvidega kooskõlas, tuleks välja jätta. Selguse huvides on soovitatav avaldada nõukogu määruse (EL) 2021/2283 lisa konsolideeritud versioon, millega asendatakse täielikult eelmine lisa. •Kooskõla poliitikavaldkonnas praegu kehtivate õigusnormidega Käesolev ettepanek ei mõjuta liiduga sooduskaubanduslepingu sõlminud riike ega liidu sooduskaubanduslepingute (nt üldine soodustuste süsteem, AKV-süsteem, vabakaubanduslepingud) kandidaatriike või potentsiaalseid kandidaatriike. •Kooskõla muude liidu tegevuspõhimõtetega Ettepanek on kooskõlas liidu põllumajandus-, kaubandus-, ettevõtlus-, arengu-, keskkonna- ja välispoliitikaga. Käesolevas ettepanekus sisalduvate kaubanduse liberaliseerimise meetmete eesmärk on tagada, et liidu ühise tollitariifistiku ajutine peatamine toimuks ELi lepingu artiklis 21 sätestatud liidu välistegevuse põhimõtete ja eesmärkide kohaselt ning et liidu välistegevuse eri valdkonnad, samuti liidu välistegevus ja muud liidu poliitikavaldkonnad oleksid omavahel kooskõlas. Seepärast on asjakohane jätta paljud Venemaalt ja Valgevenest pärit tooted tollitariifide vähendamise kohaldamisalast välja, et tagada kooskõla piiravate meetmetega, mille liit on võtnud nende riikide suhtes pärast Venemaa kallaletungi Ukrainale Selleks aga, et tagada piisav varustamine ja vältida tõsiseid häireid mõnedel ELi turgudel, on siiski vaja säilitada tariifikvoodid teatavatele Venemaalt pärit toodetele. 2.ÕIGUSLIK ALUS, SUBSIDIAARSUS JA PROPORTSIONAALSUS •Õiguslik alus Käesoleva ettepaneku õiguslik alus on Euroopa Liidu toimimise lepingu artikkel 31. •Subsidiaarsus (ainupädevusse mittekuuluva valdkonna puhul)

Ettepanek tehakse liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata. •Proportsionaalsus Ettepanek on kooskõlas proportsionaalsuse põhimõttega. Kavandatud meetmed on kooskõlas põhimõtetega, mille alusel lihtsustatakse toiminguid väliskaubandusega tegelevate ettevõtjate jaoks, nagu on märgitud komisjoni teatises ühepoolsete tariifide peatamise ja tariifikvootide kohta. Käesolevas määruses piirdutakse sellega, mis on vajalik eesmärkide saavutamiseks kooskõlas Euroopa Liidu lepingu artikli 5 lõikega 4. •Vahendi valik Euroopa Liidu toimimise lepingu artiklis 31 on sätestatud, et „[ü]hise tollitariifistiku maksumäärad kehtestab nõukogu komisjoni ettepaneku põhjal“. Seepärast on nõukogu määrus sobiv vahend. 3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED •Praegu kehtivate õigusaktide järelhindamine või toimivuse kontroll 2013. aastal tehtud uuringus, milles hinnati ühepoolsete tariifide peatamist, käsitleti ka ühepoolsete tariifikvootide süsteemi. Põhjus on selles, et need kaks meedet on sarnased, kui mitte arvestada asjaolu, et ühepoolsed tariifikvoodid piiravad impordimahtu, samas kui ühepoolsete tariifide peatamine võimaldab täielikku või osalist vabastamist tavapärastest tollimaksudest, mida kohaldatakse teatavate piiramatus koguses ELi imporditavate kaupade suhtes. Hindamise tulemusena jõuti järeldusele, et süsteemi põhiprintsiip on endiselt kehtiv. Kulude kokkuhoid kõnealuse süsteemi alusel kaupu importivate liidu ettevõtjate jaoks võib olla märkimisväärne. Olenevalt tootest, ettevõtjast ja sektorist võib selline kokkuhoid tuua omakorda laiemat kasu (näiteks suurem konkurentsivõime, tõhusamad tootmismeetodid, töökohtade loomine või säilitamine liidus). Üksikasjalikud andmed käesoleva määruse kohaldamisega saadava kokkuhoiu kohta on esitatud punktis 4 ja lisatud finantsselgituses. •Konsulteerimine sidusrühmadega Käesoleva ettepaneku koostamisel abistas komisjoni tollitariifistiku majandusküsimuste töörühm, mis koosneb kõigi liikmesriikide ja Türgi delegatsioonidest. Tollitariifistiku majandusküsimuste töörühm hindas hoolikalt iga (uut või muutmist käsitlevat) taotlust. Iga juhtumit uuriti üksikasjalikult, et välistada mis tahes kahju tekitamine liidu tootjatele ning tagada liidu toodangu konkurentsivõime kasv ja jätkusuutlikkus. Hindamine toimus töörühma liikmete aruteludes ning liikmesriigid konsulteerisid omakorda asjaomaste tööstusharude, kutseliitude, kaubanduskodade ja muude asjaomaste sidusrühmadega. Kõik loetletud tariifikvoodid vastavad tollitariifistiku majandusküsimuste töörühma arutelude käigus saavutatud kokkulepetele või kompromissidele. Võimalikku olulist riski, millel võiksid olla pöördumatud tagajärjed, ei täheldatud. •Mõjuhinnang Kavandatud muudatus on üksnes tehniline ja puudutab ainult määruse (EL) 2021/2283 lisas loetletud tariifikvoote. Mõjuhinnangut ei tehtud, kuna kavandatud muudatustel nende toodete loetelus, mille suhtes kohaldataks ühise tollitariifistiku ühepoolsete tariifikvootide peatamist, ei ole eeldatavasti märkimisväärset mõju. •Põhiõigused Ettepanek ei mõjuta põhiõiguste rakendamist. 4.MÕJU EELARVELE Ettepanekul puudub finantsmõju kuludele, küll aga on sellel mõju tuludele. Lisas on kaheksa uut toodet. Asjaomastele tariifikvootidele vastav saamata jääv tollimaks arvutatakse taotleva liikmesriigi 2021. aasta prognooside alusel. Kuna viisteist kvooti jäetakse välja ja tariifid kehtestatakse uuesti, on tollitariifide kogumisest tulenev mõju hinnanguliselt 14 miljonit lisaeurot aastas. Positiivne mõju ELi eelarve traditsioonilistele omavahenditele on hinnanguliselt 10,5 miljonit eurot aastas (st 75 % kogusummast). Ettepaneku mõju eelarvele selgitatakse üksikasjalikumalt finantsselgituses. 5.MUU TEAVE

•Rakenduskavad ning järelevalve, hindamise ja aruandluse kord Kavandatud meetmeid hallatakse Euroopa Liidu integreeritud tariifistiku (TARICi) raamistikus (need on integreeritud TARICisse ja neid hallatakse andmebaasis QUOTA) ning neid kohaldavad liikmesriikide tolliasutused. 2022/0381 (NLE) Ettepanek: NÕUKOGU MÄÄRUS, millega muudetakse määrust (EL) 2021/2283, millega avatakse teatavaid põllumajandus- ja tööstustooteid hõlmavad ühepoolsed liidu tariifikvoodid ja sätestatakse nende haldamine EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 31, võttes arvesse Euroopa Komisjoni ettepanekut ning arvestades järgmist: (1)Et tagada teatavate liidus alatoodetud põllumajandus- ja tööstustoodete piisav ja katkestusteta tarnimine ning seeläbi vältida kõnealuste toodete turu häireid, avati nõukogu määrusega (EL) 2021/2283 nende toodete ühepoolsed tariifikvoodid. Kõnealuste tariifikvootidega hõlmatud tooteid võib importida liitu vähendatud tollimaksumääraga või nullmääraga. (2)Kuna liidu huvides on tagada teatavate tööstustoodete piisav tarnimine ning võttes arvesse asjaolu, et identseid, samaväärseid või asendustooteid ei toodeta liidus piisavas koguses, on vaja avada uued tollimaksu nullmääraga tariifikvoodid järjekorranumbritega 09.2921, 09.2922, 09.2923, 09.2924, 09.2925, 09.2926, 09.2927 ja 09.2931 kõnealuste toodete asjakohastele kogustele. (3)Kuna järjekorranumbritega 09.2723 ja 09.2763 tariifikvootide kohaldamisala ei ole enam piisav, et täita liidu ettevõtjate vajadusi, tuleks muuta kõnealuste kvootidega hõlmatud toodete kirjeldust ja nende toodete suhtes kohaldatavaid TARICi koode. (4)Kuna liidu huvides on tagada teatavate tööstustoodete piisav tarnimine, tuleks järjekorranumbritega 09.2563, 09.2682, 09.2828 ja 09.2854 tariifikvootide puhul kvoodi mahtu suurendada. (5)Kuna teatavate tööstustoodete osas on liidu tootmisvõimsust suurendatud, tuleks järjekorranumbritega 09.2575 ja 09.2913 tariifikvootide puhul kvoodi mahtu vähendada. (6)Järjekorranumbritega 09.2583, 09.2819, 09.2839 ja 09.2855 tariifikvootide kehtivusaega tuleks pikendada ning kvoodimahte tuleks aasta lõikes kohandada, kuna need tariifikvoodid olid avatud üksnes kuuekuuliseks perioodiks ja nende säilitamine on endiselt liidu huvides. (7)Kuna järjekorranumbritega 09.2003, 09.2576, 09.2577, 09.2592, 09.2650, 09.2673, 09.2688, 09.2694, 09.2708, 09.2710, 09.2734, 09.2799, 09.2829, 09.2866 ja 09.2880 tariifikvootide säilitamine ei ole enam liidu huvides, tuleks need sulgeda. (8)Samal ajal on liidu ja Venemaa suhted viimastel aastatel halvenenud, eelkõige seetõttu, et Venemaa eirab rahvusvahelist õigust ning tungis provotseerimata ja põhjendamatult Ukrainasse. 6. oktoobril 2022 võttis nõukogu Ukrainas jätkuva agressioonisõja ning Venemaa relvajõudude poolt Ukrainas toime pandud hirmutegude tõttu Venemaa suhtes vastu kaheksanda sanktsioonide paketi. (9)Kuigi Venemaa on Maailma Kaubandusorganisatsiooni liige, võib liit tugineda Maailma Kaubandusorganisatsiooni asutamislepinguga ja eelkõige 1994. aasta üldise tolli- ja kaubanduskokkuleppe XXI artikliga ette nähtud eranditele ning jätta Venemaalt imporditud toodete suhtes kohaldamata need soodustused, mis on ette nähtud teistest riikidest imporditud samasugustele toodetele (enamsoodustusrežiim). (10)Võttes arvesse liidu ja Venemaa suhete halvenemist ning selleks, et tagada kooskõla liidu välistegevuse valdkonna meetmete ja põhimõtetega, ei tohiks käesoleva määrusega hõlmatud selliste toodete suhtes, mis pärinevad Venemaalt, kohaldada tollimaksuvabastust ega enamsoodustusrežiimi. Seepärast tuleb kaotada nende toodete vastavad tariifikvoodid.

(11)Liidu ja Valgevene vahelised suhted on viimastel aastatel halvenenud, kuna Valgevene režiim on eiranud rahvusvahelist õigust, põhiõigusi ja inimõigusi. Lisaks on Valgevene toetanud Venemaad Ukraina vastases sõjalises agressioonis selle algusest peale. (12)Alates 2020. aasta oktoobrist on liit järk-järgult kehtestanud Valgevene vastu piiravaid meetmeid seoses jätkuvate inimõiguste rikkumiste, rändajate ärakasutamise ja osalemisega Venemaa sõjalises agressioonis Ukraina vastu. Kuna Valgevene ei ole Maailma Kaubandusorganisatsiooni liige, ei ole liit Maailma Kaubandusorganisatsiooni asutamislepingu alusel kohustatud kohaldama Valgevenest pärit toodetele enamsoodustusrežiimi. Lisaks võimaldavad kaubanduslepingud võtta teatavaid meetmeid, mis on põhjendatud kohaldatavate erandiklauslitega, eelkõige julgeolekuga seotud eranditega. (13)Võttes arvesse liidu ja Valgevene suhete halvenemist ning selleks, et tagada kooskõla liidu välistegevuse valdkonna meetmete ja põhimõtetega, ei tohiks käesoleva määrusega hõlmatud selliste toodete suhtes, mis pärinevad Valgevenest, kohaldada tollimaksuvabastust ega enamsoodustusrežiimi. (14)Selleks aga, et tagada piisav varustamine ja vältida tõsiseid häireid mõnedel ELi turgudel, on siiski vaja säilitada tariifikvoodid järjekorranumbritega 09.2600, 09.2742, 09.2698 ja 09.2835 teatavatele Venemaalt pärit toodetele, mis kuuluvad vastavalt TARICi koodide 2712 90 39 10, 2926 10 00 10, 3204 17 00 30 ja 7604 29 10 30 alla. Need tooted moodustasid aastatel 2019–2021 enam kui 50 % liitu suunatud impordi koguväärtusest, kuna teisi tarnijaid muudest kolmandatest riikidest ei olnud või oli neid vähe. Kõnealuse impordi väärtus näitab, kui suurel määral liidu tootmisettevõtjad sellest sõltuvad ja et tariifikvootide kaotamine põhjustaks neile ettevõtjatele ebaproportsionaalselt suuri probleeme. (15)Eespool toodut silmas pidades on asjakohane ja lubatud lõpetada ühise tollitariifistiku tollimaksude kohaldamise peatamine teatavate Venemaalt ja Valgevenest pärit toodete suhtes vastavalt nõukogu määruse (EMÜ) nr 2658/87 I lisas, eriti selle esimese osa I jaotise B osa punktis 1 sätestatud tollimaksu üldeeskirjadele. (16)Kuna ühepoolsete tariifikvootide lubamine on erand ühise tollitariifistiku tollimaksude kohaldamisest, kujutab Valgevenest ja Venemaalt pärit impordi suhtes ühise tollitariifistiku tollimaksude taaskehtestamine endast tavapärase olukorra taastamist (vt ühepoolsete tariifide peatamist ja tariifikvoote käsitleva komisjoni teatise punktid 2.1.2 ja 2.2.1). Sellest tulenevalt ei ole teatavate Venemaalt ja Valgevenest pärit toodete tariifikvootide piiratud peatamise näol tegemist sanktsiooni või keelumeetmega, vaid selle eesmärk on vältida olukorda, kus need riigid saavad kaudset kasu liidu ühepoolsest meetmest, ning tagada liidu tegevuse üldine sidusus. (17)Määrust (EL) 2021/2283 tuleks seetõttu vastavalt muuta. (18)Selleks et vältida tariifikvoodisüsteemi kohaldamise katkemist ning täita komisjoni ühepoolsete tariifide peatamist ja tariifikvoote käsitlevas teatises esitatud suuniseid, tuleks käesoleva määrusega ettenähtud asjaomaste toodete tariifikvootide muudatusi kohaldada alates 1. jaanuarist 2023. Käesolev määrus peaks seetõttu jõustuma kiiremas korras, ON VASTU VÕTNUD KÄESOLEVA MÄÄRUSE: Artikkel 1 Määrust (EL) 2021/2283 muudetakse järgmiselt. (1)Artiklisse 1 lisatakse järgmine lõige: „4. Lõikes 2 sätestatud peatamist ei kohaldata Valgevenest ja Venemaalt pärit toodete suhtes, välja arvatud tariifikvoodid järjekorranumbritega 09.2600, 09.2742, 09.2698 ja 09.2835.“; (2)Lisa asendatakse käesoleva määruse lisas esitatud tekstiga. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Seda kohaldatakse alates 1. jaanuarist 2023. Käesolev määrus on tervikuna siduv ja vahetult kohaldatav kõikides liikmesriikides. Brüssel,